b'\n_START_ARTICLE_\nJulijonas Steponavi\xc4\x8dius\n_START_SECTION_\nBiografija\n_START_PARAGRAPH_\n1921 m.\xc2\xa0\xe2\x80\x93 1930 m. mok\xc4\x97si Vilniaus Vytauto Did\xc5\xbeiojo gimnazijoje, 1930 m.\xc2\xa0\xe2\x80\x93 1936 m. studijavo Vilniaus kunig\xc5\xb3 seminarijoje ir Vilniaus universitete. 1936 m.\xc2\xa0para\xc5\xa1\xc4\x97 magistro darb\xc4\x85 lenk\xc5\xb3 kalba apie Vytaut\xc4\x85 Did\xc4\xafj\xc4\xaf ir apgyn\xc4\x97 teologijos magistro laipsn\xc4\xaf. 1936 m. bir\xc5\xbeelio 21 d. Vilniaus arkikatedroje arkivyskupas R. Jalb\xc5\xbeykovskis j\xc4\xaf \xc4\xaf\xc5\xa1ventino kunigu. Liepos 5 d. Gerv\xc4\x97\xc4\x8di\xc5\xb3 ba\xc5\xbeny\xc4\x8dioje jaunasis kunigas atlaik\xc4\x97 pirm\xc4\x85sias \xc5\xa0v. Mi\xc5\xa1ias. Netrukus buvo paskirtas \xc4\xaf Rod\xc5\xabni\xc4\x85 vikaru, ten lenk\xc5\xb3 vald\xc5\xbeios buvo persekiotas. Perkeltas kapelionu ir tikybos d\xc4\x97stytoju \xc4\xaf Gardino Bernardin\xc5\xb3 mergai\xc4\x8di\xc5\xb3 mokykl\xc4\x85. Nuo 1939 m.\xc2\xa0 buvo klebonas Pal\xc5\xab\xc5\xa1\xc4\x97je, nuo 1941 m.\xc2\xa0\xe2\x80\x93 Naujajame Daug\xc4\x97li\xc5\xa1kyje, nuo 1946 m.\xc2\xa0\xe2\x80\x93 Aduti\xc5\xa1kyje. Nuo 1953 m. buvo verbuojamas KGB, bet principingas kunigas atsisak\xc4\x97 bendradarbiauti ir dalyvauti sovietin\xc4\x97s propagandos kampanijose. 1955 m.\xc2\xa0gegu\xc5\xbe\xc4\x97s 22 d. Julijonas Steponavi\xc4\x8dius popie\xc5\xbeiaus Pijaus XII nominuotas tituliniu Antarado vyskupu ir Panev\xc4\x97\xc5\xbeio vyskupo Kazimiero Paltaroko augziliaru. Kadangi tuo metu Panev\xc4\x97\xc5\xbeio vyskupas administravo ir Vilniaus vyskupij\xc4\x85, Julijonas Steponavi\xc4\x8dius netrukus persik\xc4\x97l\xc4\x97 \xc4\xaf Vilni\xc5\xb3._NEWLINE_1957\xc2\xa0m. buvo paskirtas Panev\xc4\x97\xc5\xbeio ir Vilniaus vyskupij\xc5\xb3 apa\xc5\xa1tali\xc5\xa1kuoju administratoriumi su rezidencinio vyskupo teis\xc4\x97mis. \xc4\xaegaliojimus prad\xc4\x97jo vykdyti 1958\xc2\xa0m. sausio 3 d., nuolat konfliktavo su soviet\xc5\xb3 vald\xc5\xbeia. Atsisak\xc4\x99s paklusti LTSR partini\xc5\xb3 organizacij\xc5\xb3 reikalavimams u\xc5\xbedrausti kunigams katekizuoti vaikus, rengti rekolekcijas, atlaidus, jaunimui dalyvauti ba\xc5\xbenytin\xc4\x97je veikloje (patarnauti \xc5\xa1v. Mi\xc5\xa1iose, dalyvauti procesijose, chore), \xc5\xa1ventinti \xc4\xaf kunigus tris \xc4\xaftariamus bendradarbiavimu su KGB seminarijos klierikus, taip pat u\xc5\xbe veiklesni\xc5\xb3 kunig\xc5\xb3 r\xc4\x97mim\xc4\x85. Nepaklus\xc4\x99s u\xc5\xbedrausti jaunimui dalyvauti religin\xc4\x97je veikloje, 1961 m.\xc2\xa0 sausio 18 dien\xc4\x85, Religijos reikal\xc5\xb3 tarybos \xc4\xafgaliotinio J. Rugienio reikalavimu vyskupas J. Steponavi\xc4\x8dius buvo nu\xc5\xa1alintas nuo vyskupo pareig\xc5\xb3 ir i\xc5\xa1tremtas \xc4\xaf \xc5\xbdagar\xc4\x99._NEWLINE_Joni\xc5\xa1kio rajono Vykdomasis komitetas jam operatyviai buvo paruo\xc5\xa1\xc4\x99s A. \xc5\xbddanovo g. 5 (dabar P. Avi\xc5\xbeonio g. 5) trij\xc5\xb3 kambari\xc5\xb3 but\xc4\x85 su pasl\xc4\x97pta pasiklausymo aparat\xc5\xabra. \xc5\xa0alia, antrajame auk\xc5\xa1te, gyveno tuometiniam saugumui dirbusi \xc5\xa1eima, nuolat perdavin\xc4\x97jusi \xc5\xbeinias. 34\xc2\xa0m\xc2\xb2 komunalinis butas buvo \xc4\xafrengtas avariniame name, be patogum\xc5\xb3._NEWLINE_Tremtyje eidamas kunigo altaristos pareigas r\xc4\x97m\xc4\x97 pogrindin\xc4\x99 Lietuvos Katalik\xc5\xb3 ba\xc5\xbeny\xc4\x8dios veikl\xc4\x85, Tikin\xc4\x8di\xc5\xb3j\xc5\xb3 teis\xc4\x97ms ginti katalik\xc5\xb3 komitet\xc4\x85 ir s\xc4\x85j\xc5\xabd\xc4\xaf, \xc5\xa1ventino \xc4\xaf kunigus baigusiuosius pogrindin\xc4\x99 kunig\xc5\xb3 seminarij\xc4\x85, dav\xc4\x97 leidim\xc4\x85 steigti Eucharistijos bi\xc4\x8diuli\xc5\xb3 s\xc4\x85j\xc5\xabd\xc4\xaf._NEWLINE_1988\xc2\xa0m. gruod\xc5\xbeio 28 d. leista eiti Vilniaus arkivyskupijos apa\xc5\xa1tali\xc5\xa1kojo administratoriaus pareigas. 1989\xc2\xa0m. vasario 7 d. popie\xc5\xbeiaus Jono Pauliaus II pak\xc4\x97l\xc4\x97 arkivyskupu ir paskyr\xc4\x97 Vilniaus arkivyskupijos ordinaru._NEWLINE_Arkivyskupas Julijonas Steponavi\xc4\x8dius mir\xc4\x97 Vilniuje 1991 m. bir\xc5\xbeelio 18 d., palaidotas bir\xc5\xbeelio 24 d. Vilniaus arkikatedros bazilikos Vyskup\xc5\xb3 kriptoje, 1992 m. perlaidotas Tremtini\xc5\xb3 koply\xc4\x8dioje prie vakarin\xc4\x97s sienos._NEWLINE_1999 m. vasario 1 d. Lietuvos Respublikos Prezidentas Valdas Adamkus dekretu Nr. 311 Vilniaus arkivyskup\xc4\x85 Julijon\xc4\x85 Steponavi\xc4\x8di\xc5\xb3 (po mirties) apdovanojo Vy\xc4\x8dio kry\xc5\xbeiaus 3 laipsnio ordinu (dabar Vy\xc4\x8dio Kry\xc5\xbeiaus ordino Komandoro didysis kry\xc5\xbeius).'